Krefjast þess að ráðherra hætti árásum á velferðarkerfið Árni Páll fær harða ádrepu frá StéttVest Stjórn Stéttarfélags Vesturlands skorar á félagsmálaráðherra að draga til baka frumvörp til laga um breytingar á atvinnuleysistryggingum og fæðingarorlofi sem hann hefur lagt fram . Í ályktun sem stjórn félagsins hefur samþykkt segir : “ Vandi atvinnuleysistryggingasjóðs er ekki skortur á lagaúrræðum heldur skortur á fjármunum og starfsfólki til að fylgja gildandi lögum eftir . Vandi atvinnulausra verður ekki leystur nema með framboði á atvinnu eða virkum vinnumarkaðsúrræðum . Enginn verður sveltur til vinnu þegar vinnu er ekki að hafa . Þau hertu refisákvæði sem í frumvarpinu felast munu einungis valda því að þeir sem af einhverjum ástæðum hrekjast af greiðsluskrá Greiðslustofu þurfa að leita á náðir félagsþjónustu sveitarfélaganna , sem einnig er vanbúin að leysa vanda þessa hóps . ” Þá kemur fram í ályktuninni að verkalýðshreyfingin hefur lengi óskað eftir því að fá að koma til hjálpar við að vinna úr þeim vanda sem atvinnulausir glíma við , en stjórnvöld hafi í raun hafnað öllum hugmyndum þar um og stundum með fáránlegum rökum . “ Hafa stjórnvöld gleymt því að þetta eru réttindi sem verkalýðsreyfingin hefur byggt upp með blóði svita og tárum , ” spyr stjórn Stéttarfélags Vesturlands . Áunninn réttur Hvað varðar hugmyndir ráðherra um breytingar á greiðslum úr fæðingarorlofssjóði , þá verða þær verri eftir því sem fleiri hugmyndir koma fram , segir í ályktun félagsins . “ Greiðslur til verðandi foreldra hafa á sl. ári verið skertar langt umfram kröfur ríkisstjórnarinnar um niðurskurð til velferðarmála . Nú er mál að ráðherra hætti þessum árásum á velferðarkerfið , áður en hann eyðileggur fleiri möskva í því öryggisneti sem verkalýðshreyfingin hefur hnýtt fyrir sitt fólk , sem landsmenn hafa allir notið góðs af . Vissulega er fjárþörf til uppbyggingar , en þeir fjármunir verða ekki sóttir í vasa atvinnulausra eða foreldra í fæðingarorlofi , leita verður annarra leiða , ” segir að lokum í ályktun stjórnar Stéttarfélags Vesturlands .